|  |
| --- |
|  |
| **Gulbenes novada pašvaldības stipendiju piešķiršanas komisija** |
|  |
| Ābeļu iela 2, Gulbene, Gulbenes nov., LV-4401  Tālrunis 64497710, e-pasts: dome@gulbene.lv |

**Gulbenes novada pašvaldības stipendiju piešķiršanas komisijas sēdes protokols**

**2025.gada 5.februāris Nr.1**

**Sēde sasaukta:** 2025.gada 3.februārī plkst.11:30;

**Sēde atklāta:** 2025.gada 5.februārī plkst.14:30;

**Sēdi vada:** Gulbenes novada pašvaldības stipendiju piešķiršanas komisijas (turpmāk – Komisija) priekšsēdētājs Anatolijs Savickis;

**Sēdi protokolē:** Komisijas sekretāre Lauma Silauniece;

**Sēdē piedalās:** Komisijas locekļi: Anatolijs Savickis, Ineta Maltavniece, Dace Kablukova, Aiga Vagule, Sandra Dikmane, Normunds Audzišs, Inese Lesiņa.

**Darba kārtība:**

Stipendiju piešķiršanai atbalstāmo studiju nozaru un iespējamā pirmreizēji atbalstāmo stipendiātu skaita izvirzīšana 2025.gadam.

**Par stipendiju piešķiršanai atbalstāmo studiju nozaru un iespējamā pirmreizēji atbalstāmo stipendiātu skaita izvirzīšana 2025.gadam.**

ZIŅO: Anatolijs Savickis;

DEBATĒS PIEDALĀS: Anatolijs Savickis, Ineta Maltavniece, Dace Kablukova, Aiga Vagule, Sandra Dikmane, Normunds Audzišs, Inese Lesiņa.

Komisijas priekšsēdētājs informē Komisijas locekļus, ka, aprunājoties ar Gulbenes novada Centrālās pārvaldes Finanšu nodaļas darbiniekiem, kas atbildīgi par Gulbenes novada pašvaldības budžeta sastādīšanu, noskaidrots, ka 2025.gada Gulbenes novada pašvaldības budžetā būtu iespējams iekļaut finansējumu, lai 2025.gadā pirmreizēji atbalstītu vienu stipendiātu.

Komisijas locekļi diskutē par iespējamiem iemesliem, kāpēc topošajiem speciālistiem ir maza interese pieteikties Gulbenes novada pašvaldības stipendiju konkursā, secinot, ka, iespējamie iemesli varētu būt nevēlēšanās uzņemties saistības.

Komisijas locekle A.Vagule informē par Gulbenes novada pašvaldības izglītības iestādēs strādājošajiem pedagogiem, kuri sasnieguši pirms pensijas vai pensijas vecumu. Tika norādīts, ka gan Gulbenes Mūzikas skolā, gan Gulbenes Mākslas skolā strādā liels skaits pedagogu, kuri sasnieguši šo vecumu. Līdzīga situācija vērojama arī sporta pedagoģijas jomā.

Komisijas locekļi diskutē par pedagogu trūkumu atsevišķās sporta disciplīnās, norādot, ka nav pieejami vai ir tikai pirms pensijas vai pensijas vecumu sasnieguši pedagogi, kuri pasniedz futbola, vieglatlētikas un volejbola treniņus.

Komisijas locekle S.Dikmane informē, ka Gulbenes Mākslas skolā vairs netiek pasniegtas keramikas nodarbības, jo nav pieejams atbilstošs pedagogs.

Tāpat A.Vagule norāda, ka trešā daļa Gulbenes novada pašvaldības izglītības iestādēs strādājošo logopēdu ir sasnieguši pirms pensijas vai pensijas vecumu. Analizējot pieejamos datus, prognozējams matemātikas pedagogu vakanču risks nākotnē. Jau šobrīd ir konstatētas grūtības atrast pedagogus kokapstrādes pasniegšanai mācību priekšmetā “Dizains un tehnoloģijas”. Vidusskolas posmā fizikas pasniedzējs ir 80 gadus vecs. Prognozēts, ka nākotnē varētu būt nepieciešami septiņi sociālo zinību un vēstures pedagogi, kā arī trīs ģeogrāfijas pedagogi.

Pamatojoties uz komisijas locekļu sniegto informāciju, tiek secināts, ka tuvākajā nākotnē Gulbenes novada izglītības iestādēs var izveidoties būtisks pedagogu trūkums vairākās mācību jomās.

Komisijas locekle S.Dikmane informē, ka jaunie pedagogi, kas pasniedz mākslas priekšmetus, nevēlas uzsākt darba tiesiskās attiecības Gulbenes novada pašvaldībā, jo mākslas skolas pedagogs nevar nepelnīt sev iztiku, strādājot tikai par mākslas skolas skolotāju, ir nepieciešams veikt vēl citus radošos darbus, bet ir novērots, ka Gulbenes novada pašvaldībā radošā darba veikšana nav pieprasīta.

Komisijas locekle I.Lesiņa norāda, ka Gulbenes novada pašvaldības sociālās aprūpes centros trūkst sociālo aprūpētāju, bet sociālo aprūpētāju trūkst valstiskā līmenī, jo jaunieši nevēlas mācīties šo studiju programmu. Papildus norādāms, ka Gulbenes novada pašvaldības sociālās aprūpes centros strādājošie mediķi visi papildus strādā arī slimnīcās, lai nepazaudētu praktiskās iemaņas. Sociālās aprūpes centros šie darbinieki strādā tikai tāpēc, ka iepriekš ir uzņēmušies saistības ar Gulbenes novada pašvaldību par stipendijas saņemšanu.

Komisijas locekļi diskutē, ka nav vienas konkrētas nozares, kurā nepieciešams piesaistīt speciālistus, jo trūkst ļoti daudz speciālistu, līdz ar to 2025.gadā stipendiju piešķiršanai atbalstāmajām studiju nozarēm būtu jābūt tādām pašām kā 2024.gadā, proti, izglītības, sociālajai un medicīnas nozarei.

Gulbenes novada pašvaldības domes 2023.gada 27.aprīļa saistošo noteikumu Nr.3 “Par Gulbenes novada pašvaldības stipendijas piešķiršanas kārtību” 13.5.apakšpunkts nosaka, ka komisija nodrošina un uzrauga ar stipendiju piešķiršanu saistītos jautājumus, kā arī sagatavo priekšlikumus par tām studiju nozarēm, kurās studējošajiem nākamajā gadā būtu nepieciešams piešķirt stipendijas, kā arī iespējamo stipendiātu skaitu.

2023.gada 25.maija Gulbenes novada pašvaldības stipendiju piešķiršanas komisijas nolikuma 4.1.apakšpunkts nosaka, ka komisijas uzdevums ir sadarbībā ar nozares speciālistiem apkopot informāciju par stipendiju piešķiršanai atbalstāmām studiju nozarēm, savukārt 4.2.apakšpunkts nosaka, ka komisija sagatavo priekšlikumus domei par stipendiju piešķiršanai atbalstāmām studiju nozarēm un kopējo pirmreizēji atbalstāmo stipendiātu skaitu kārtējā gada budžetā paredzēto līdzekļu ietvaros.

Ņemot vērā minēto un pamatojoties uz Gulbenes novada pašvaldības domes 2023.gada 27.aprīļa saistošo noteikumu Nr.3 “Par Gulbenes novada pašvaldības stipendijas piešķiršanas kārtību” 13.5.apakšpunktu un 2023.gada 25.maija Gulbenes novada pašvaldības stipendiju piešķiršanas komisijas nolikuma 4.1. un 4.2.apakšpunktu, Komisija atklāti balsojot: ar 7 balsīm “Par” (Anatolijs Savickis, Ineta Maltavniece, Dace Kablukova, Aiga Vagule, Sandra Dikmane, Normunds Audzišs, Inese Lesiņa), “Pret” – nav, “Atturas” – nav, “Nepiedalās” – nav, NOLEMJ:

1. Virzīt uz Gulbenes novada pašvaldības domes sēdi apstiprināšanai šādas stipendiju piešķiršanai atbalstāmās studiju nozares 2025.gadā:
   1. izglītības nozari;
   2. sociālo nozari;
   3. medicīnas nozari.
2. Virzīt uz Gulbenes novada pašvaldības domes sēdi apstiprināšanai kopējo pirmreizēji atbalstāmo stipendiātu skaitu 2025.gadā – viens stipendiāts.

Sēde slēgta 2024.gada 5.februārī plkst. 15:30.

Komisijas priekšsēdētājs A. Savickis

Komisijas sekretāre L. Silauniece

Protokols parakstīts 2025.gada \_\_.\_\_\_\_\_\_\_\_\_\_\_\_\_\_